ટ્રસ્ટીમંડળનું સ્વપ્ન તો એવું છે કે વિશાળ કેમ્પસમાં તમામ પ્રકારના રોગોની સારવાર મળે એવી ૧૦૦ પથારીની નિશૂલ્ક ઈનડોર હોસ્પિટલ અને નિશૂલ્ક મેડિકલ કૉલેજ સ્થપાય. છેલ્લાં ત્રણ વર્ષથી પૂ. બાપુને હૈયે ‘આરોગ્યમંદિર’ની કાળજી જાગતી રહી હતી. હરેશભાઈ – માનસંતાસાહેબ તથા ટ્રસ્ટીઓએ આ કાર્ય મિશનરૂપે સ્વીકાર્યું છે. એ માટે તેઓ રાતદિવસ એક કરે છે. પૂ. બાપુની વિશેષતા એ છે કે નાની વિગત પણ તેમના ધ્યાન બહાર નથી હોતી. તો લલ્લુભાઈ શેઠ આરોગ્યમંદિર નિશૂલ્ક ચલાવવું કેટલું કઠણ એ વાત એમના ચિત્તમાં હતી. એટલે વિદ્યાગુરુ ફાઉન્ડેશનના પર્વ વખતે તેમણે મંચ પરથી કહ્યું કે, ‘સંકલ્પો બીજા કરે છે અને પૂરા મારે કરવાના હોય છે. પણ આ સંકલ્પ મારો છે અને તમે એને પૂરો કરવા બેઠા છો. આ મારી જવાબદારી છે. હું સામેથી કથા આપવા આવ્યો છું. આરોગ્યમંદિર માટે હું કથા કરીશ.’ જ્યારે પુણ્યનું વાવેતર થાય છે ત્યારે તેનો ફાલ કેવો કેવો ઉતરે છે, એમાં કુદરત પણ કેવી મદદ કરે છે તેનું દ્રષ્ટાંત આ આરોગ્યમંદિર છે. બાપુએ કથા માટે તા. ૩ થી ૧૧ ફેબ્રુઆરી, ૨૦૧૮ના દિવસો આપ્યા છે.